Maroela Motors-padtoets: Honda Civic 1.5T Sport | Maroela Media
Honda Civic 1.5T Sport (Foto: Facebook)
Die Honda Civic is ŉ finalis vir die Wesbank SA Motor van die Jaar. Die wenner van die kompetisie sal Woensdag 15 Maart aangekondig word. Toe die finaliste gekies is, het ek vir Honda gevra of ons een kan “leen” om te sien waaroor al die bohaai gaan.
Die nuwe Honda Civic is vir my bietjie van ŉ raaisel. Ek het al heelwat ervaring met Hondas deur die jare opgedoen. Nog nooit self een besit nie – maar my stiefma het. ŉ Ou Ballade 1.3. Seker so om en by ŉ vroeë 80’s-model. Hy’t nie ŉ voet verkeerd gesit nie en het heel lekker gery, vyfspoed-ratkas en al.
Daar is ŉ paar Hondas wat oor die jare my hartsnare getokkel het. Die eerste een was die vierde generasie Honda Ballade 1.6i DOHC. Dit was toe ek begin verlief raak op Honda se enjins wat so aptyt het vir toere. Die enjins het op hul lekkerste getrek bo 5 000 r/min. Die CR-X was ook ŉ interessante rakkertjie. Ek sal nou nog een koop as ek ŉ mooi een kon kry met lae kilo’s op.
Daarna was dit die sesde generasie Civic wat Honda se VTEC-stelsel wêreldberoemd gemaak het. Hier in Suid-Afrika, as jy jonk was met ŉ redelike inkomste, was daar drie karre op jou radar. ŉ Honda Civic VTEC, ŉ Golf III VR6 of ŉ Opel Astra tS. Drie heeltemal verskillende resepte vir die selfde dis, spoed.
Die nuutste Civic is glad nie die toere-mal atmosferiese Civics van destyds nie. Dit is ŉ baie groter kar, en is ook nou turbo-aangejaag. Dit is iets wat ek nie gedink het ons sou uit Honda se stal beleef nie.
Die Civic is vir my baie mooi van voor – maar agter is vir my nog bietjie vreemd. Die meeste menings in die kantoor is dat hulle baie daarvan hou. Die binneruim is regtig indrukwekkend ruim en gemaklik. Die bestuurder se sitplek kan heerlik laag stel en die stuurwiel kan nader aan jou getrek word. Die kajuit is ergonomies uitgelê en mens raak dit redelik vinnig baas.
Die Civic se klankstelsel is toegerus met Apple CarPlay, ŉ sisteem wat ek dink regtig indrukwekkend goed werk en ŉ “moet-hê”-opsie is vir Apple-gebruikers. Verder is die Civic toegerus met elke luuksheid wat jou hart sou begeer van outomatiese ligte en ruitveërs, klimaatbeheer, truratkamera en verhitte voorsitplekke tot spoedbeheer en talle meer.
Die Civic het nou ŉ 1.5 liter-viersilinder- turbo-aangejaagde VTEC-enjin. 127 kW teen 5 500 toere en 220 Nm tussen 1 700 en 5 500 toere. ŉ Meer lineêre kraglewering kan ŉ mens nie verwag nie. Die enjin is gepaard met Honda se CVT-ratkas. Ek hou nie van ŉ CVT-ratkas nie – maar ek kan sien hoekom dit gebruik word. Die ratkaste is baie ekonomies, maar ek hou nie van die “geen ratte”-gevoel en die geluid van die enjin waar die ratkas die toere bepaal. Die ratkas raak sy taak goed baas en slinger die Civic van 0 – 100 km in slegs 8,2 sekondes en sal aanhou tot 200 km/h.
Die Honda se vering en ritgehalte is indrukwekkend goed. Styf genoeg om enige onnodige bakrol te elimineer, maar nie ondeund en stamperig op minder as perfekte paaie nie. Die kattebak is reusagtig en sal met gemak ŉ gesin se bagasie insluk.
Ek sal die Civic so opsom: Indien jy in die mark is vir ŉ sedan wat heerlik ry, propvol tegnologie is en boonop vereerde betroubaarheid bied, is die Civic beslis ŉ opsie om na te kyk.
Civic 1.8 Comfort 104 kW/174 Nm 6.3 l/100 km R330 000
Civic 1.8 Elegance 104 kW/174 Nm 6.3 l/100 km R370 000
Civic 1.5T Sport 127 kW/220 Nm 5.9 l/100 km R430 000
Civic 1.5T Executive 127 kW/220 Nm 5.9 l/100 km R460 000
Die reeks word gedek deur ŉ 5 jaar/200 000 km-waarborg en 5 jaar/90 000 km-diensplan. Diensintervalle is elke 10 000 km.
Ford Focus 1.5T Trend Outo 132 kW/240 Nm 6.1 l/100 km 4 jaar/ 120 000 km-waarborg
4 jaar/ 80 000 km-diensplan R327 900
Toyota Corolla 1.8 Exclusive Outo 103 kW/173 Nm 6.4 l/100 km 3 jaar/ 100 000 km-waarborg
5 jaar/ 90 000 km-diensplan R349 400
Volkswagen Jetta 1.4 TSI Highline Outo 110 kW/250 Nm 5.2 l/100 km 3 jaar/ 120 000 km-waarborg
5 jaar/ 90 000 km-diensplan R397 200
Mazda 3 2.0 Astina Plus 121 kW/210 Nm 5.8 l/100 km 3 jaar/ onbeperkte km- waarborg
3 jaar/ onbeperkte km- diensplan R410 400
Maroela Motors-padtoets: Nissan Leaf – Die tjoepstil toekoms
Amper dieselfde enjinkrag as dertig jaar gelede se drieliter Mercedes met die helfte tot ‘n derde van die brandstofverbruik,of selfs beter, afhangende van wie bestuur en hóé. Tegnologie is verstommend, deesdae. Honda het ons oor dertig jaar baie getrou gedien.
Het self n Honda Ballade gery in die tagtigs toe hulle net op die mark gekom het. Nog R8,000.00 betaal. Nooit probleme gegee nie en na 17 jaar verkoop. Nog steed n sagte “spot” vir n Honda.
Om die verskil tussen die toetse vir brandstofverbruik en uitlaatgasse te verduidelik: Die Europese toetse hiervoor, begin met ‘n koue enjin met die kar wat stilstaan op ‘n “dyno” en die toets loop vir ongeveer 20 minute lank met die enjin wat nooit enjinspoed van meer as 2400rpm bereik nie. G’n mens in die werklike lewe, buiten dalk ‘n 80-jarige, bestuur so nie. In werklikheid, wanneer hierdie klein enjintjies met turbos soos normaalweg bestuur word, genereer die turbo baie meer hitte as wat gegenereer word in die amptelike toets. Dit veroorsaak in dieselenjins baie meer stikstofoksiedvrystellings en in petrolenjins verhoogde… Lees meer »
HONDAS IS PUIK EN WAARDE VI JOU GELD
GAAN KYK GERUS NA DIE BR-V